BILAG

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»PRUNEAUX D'AGEN«/»PRUNEAUX D'AGEN MI-CUITS«

EU-nr.: PGI-FR-0149-AM01 — 18.5.2017

BOB ( ) BGB ( X )

1. Ansøgende sammenslutning og legitim interesse

Syndicat du Pruneau d’Agen 2 rue des Magnolias — BP 130 47303 Villeneuve-surs-Lot FRANKRIG Tlf. +33 553415555 Fax +33 553402936 E-mail: contact@pruneau.fr

Ansøgende sammenslutning og legitim interesse: Denne sammenslutning omfatter blommeproducenter og -tørrere i en undergruppe og virksomheder, der fremstiller eller forarbejder svesker, i en overgruppe. Den er dermed berettiget til at ansøge om ændringer af varespecifikationen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

— ☒ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet: ajourføring af kontaktoplysninger, produkttype, geografisk område, redaktionelle ændringer i tilknytningen til oprindelsen, kontrolinstanser, nationale krav.

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende)

5. Ændring(er)

5.1. »Produktets betegnelse«

Betegnelsen »Pruneaux d'Agen/Pruneaux d'Agen mi-cuits« erstattes af »Pruneaux d'Agen« (Agen-svesker), idet termen »mi-cuits« (halvtørre) svarer til »Pruneaux d'Agen«, der blot er kendetegnet ved en lavere grad af tørring. De er ikke genstand for rehydrering. Påskriften »mi-cuit« tilføjes som en oplysning på etiketten.

5.2. »Beskrivelse af produktet«

— Det tilføjes, at de blommer af sorten Ente, der bruges til produktion af »Pruneaux d'Agen«, skal være »høstet ved optimal modenhed.« Denne oplysning er allerede til stede i specifikationen for fremstillingsmetoden.

— Det tilføjes, at »Pruneaux d'Agen« er fremstillet »uden tilsætning af sødende stoffer«, idet denne betingelse kun var underforstået i varespecifikationen. Denne tilføjelse har ingen konsekvens for produktet, hvis fremstillingsmetode ikke er ændret.

— Når der er tale om »Pruneaux d'Agen«, som markedsføres med påskriften »mi-cuits«, tilføjes det, at de er fremstillet »uden efterfølgende rehydrering.« Denne ændring formaliserer producenternes praksis, skønt den ikke var omtalt i den registrerede varespecifikation. Det er ikke nødvendigt at rehydrere disse svesker, eftersom de ikke er tørret fuldstændigt.

— Der indføres en skelnen mellem »Pruneaux d'Agen«»til spisebrug« og »Pruneaux d'Agen«»beregnet til videreforarbejdning i landbrugsfødevaresektoren«. Denne ændring har til formål at klarlægge de to kategorier af svesker, nemlig de, der er beregnet til direkte salg til forbrugerne, og de, der er beregnet til videreforarbejdning.

For spisesvesker, som er beregnet til at sælges til forbrugerne, fastsætter beskrivelsen en »størrelse svarende til højst 66 frugter pr. 500 gram ved et vandindhold på 35 %«. Denne størrelse erstatter den på højst 77 frugter, der var fastsat i afsnittet om fremstillingsmetoden i den registrerede varespecifikation. Minimumsstørrelsen af »Pruneaux d'Agen« til spisebrug, dvs. beregnet til forbrugerne, ændres fra 77 frugter til 66 frugter pr. 500 g, svarende til en reduktion i antallet af frugter pr. 500 g og dermed en forøgelse af deres størrelse.

For udstenede svesker måles størrelsen inden fjernelse af kernen. Desuden tilføjes det, at de kan sælges »hele eller udstenede«. Disse ændringer har til formål dels at gøre det muligt at sælge større svesker, dels at tage højde for salget af udstenede svesker. De indebærer ikke nogen ændring af produktets egenart eller af dets tilknytning til oprindelsesstedet.

»Pruneaux d'Agen«, der er beregnet til videreforarbejdning, identificeres tydligt i følgende afsnit:

»»Pruneaux d'Agen«, der er beregnet til videreforarbejdning, har en størrelse svarende til højst 98 frugter pr. 500 gram betragtet i ikke-rehydreret tilstand ved et vandindhold på 21 %. De udviser ingen meget alvorlige mangler og er mindst delvist intakte. De gennemgår en sønderdeling, inden de sendes til en anden videreforarbejdningsvirksomhed. Disse svesker er ikke beregnet til salg til slutforbrugeren.«

Denne tilføjelse svarer til en dobbelt nødvendighed: at kendetegne svesker, som udviser egenarten af »Pruneaux d'Agen«, men som fremover udelukkes fra markedsføringen som spisesvesker og beregnes til videreforarbejdning, og at undgå, at disse svesker genfindes i salgskanalerne for spisesvesker. Størrelsen af disse svesker udtrykkes som højst 98 frugter pr. 500 gram betragtet i ikke-rehydreret tilstand ved et vandindhold på 21 %. Denne størrelse i ikke-rehydreret tilstand svarer til en størrelse i rehydreret tilstand ved et vandindhold på 35 % på højst 77 frugter pr. 500 g ved et vandindhold på 35 % som krævet for spisesvesker i den registrerede varespecifikation.

Desuden sønderdeles de »Pruneaux d'Agen«, som er beregnet til videreforarbejdning, når de ikke forarbejdes i den virksomhed, hvor svesken er produceret. Egenarten af »Pruneaux d'Agen« bevares således.

Udtryk såsom »soltørring finder ikke sted i Frankrig«, »i vore dage sælges Pruneaux d'Agen sjældent til forbrugerne i rå tilstand«, »udvalget af færdigvarer på basis af Pruneaux d'Agen er omfattende og i stadig udvikling«, »pH af Pruneaux d'Agen ligger på omkring 4«, »herover er angivet gennemsnitsværdier til orientering« udgår, da de ikke udgør begrænsende bestemmelser.

Afsnittet om produktets fremtræden udgår, da det henviser til almene forskrifter.

5.3. Bevis for oprindelse

De erklæringsmæssige forpligtelser og registerføringer er samlet i et afsnit, hvortil føjes en identifikationserklæring af hver operatør, der deltager i produktionen, tørringen, forarbejdningen, udsteningen og emballeringen af »Pruneaux d'Agen.« Denne erklæring gør det muligt at identificere operatørerne med henblik på kontrol.

I forbindelse med afsnittet til beskrivelse af fremstillingsmetoden tilføjes der i dyrkningsloggen en registrering af antallet af høstomgange for at kontrollere, at blommerne høstes ad flere omgange.

Definitionen af et parti suppleres for at råde over en definition af et parti i samtlige trin i forarbejdningen. Der tilføjes følgende oplysninger:

»Ved parti forstås:

— indtil størrelsessorteringstrinnet, en mængde svesker fra samme høstår, der leveres af en og samme producent til en og samme forarbejdningsvirksomhed uden opdeling i flere delmængder alt efter kriterier såsom kvalitet eller sort, eller samling ved sammenlægning.

— efter størrelsessorteringen og indtil starten på fremstillingen, en mængde svesker, der udviser fælles kendetegn som defineret af forarbejdningsvirksomheden. I løbet af processen kan et parti blive opdelt i flere nye partier.

— i starten af fremstillingen og til og med emballeringen, en homogen mængde frugter, der behandles samtidigt ifølge samme proces for derefter at blive emballeret i identiske emballager, der bærer samme partinummer.«

Med hensyn til sporbarheden indføres følgende oplysninger:

— angivelsen af høståret på den følgeseddel, forarbejdningsvirksomheden modtager fra den individuelle tørringsvirksomhed, som kun tørrer sin egen produktion

— angivelsen af, om varen kan godtages som BGB eller ej, på palleboksenes etiketter ved lagringen af størrelsessorterede råvarer

— angivelse af vægten på beholdernes etiketter i tilfælde af udstening uden for forarbejdningsvirksomheden.

Disse ændringer har til formål at forbedre overvågningen af produktet.

Den sammenfattende oversigt over produktion, forsendelser og lager af færdige produkter kræves nu kun en gang om året, den 31. august, i stedet for 4 gange om året (den 31. marts, den 30. juni, den 31. august og den 31. december). Denne ændring sigter på at reducere en for besværlig og unyttig hyppighed. Datoen den 31. august er valgt, fordi den svarer til afslutningen af den foregående kampagne. Dette er tilstrækkeligt til at garantere sporbarheden hos forarbejdningsvirksomhederne.

5.4. Produktionsmetode

Der indføres et diagram over produktets fremstilling for at klarlægge hvert trin i fremstillingsmetoden, alt efter om de pågældende »Pruneaux d'Agen« er spisesvesker, »mi-cuits« eller ej, eller svesker beregnet til videreforarbejdning.

— Krav på trædyrkningsstadet

Sort

Afsnittet »Den eneste tilladte sort til produktion af Pruneaux d'Agen er Prune d'Ente, herunder klonen Spurdente Ferco, med udelukkelse af sorterne Primacotes, Tardicotes og Lorida. Sorterne Stanley, Impériale épineuse og andre slags sveskeblommer er udelukket fra BGB.«

ændres til:

»De eneste cultivarer, der er tilladt til produktion af »Pruneaux d'Agen«, er cultivarerne af sorten »Prune d'Ente« (Ente-blomme) i snæver forstand, hvilket udelukker hybrider kombineret med enhver anden sort.«

Denne formulering har til formål at forenkle afsnittet. Den indebærer ingen ændring af princippet om en produktion udelukkende ud fra Ente-blommer og certificeret plantemateriale.

Frugternes modenhed ved høsten

Angivelsen af, at frugterne er høstet ved optimal modenhed, at modningen strækker sig over et vist tidsrum, herunder for hvert enkelt træ, og at høsten følgelig udføres ad flere omgange af plukkere eller maskiner, suppleres med følgende bestemmelser:

»Producenterne kontrollerer jævnligt Brix-graden af nogle blommer ved hjælp af et refraktometer for at følge modningens udvikling for hver frugthave og starte høsten på det rette tidspunkt. Hvert år bestemmer sammenslutningen eller den deraf hertil udpegede instans datoerne for høststart for de mest udbredte cultivarer og, om nødvendigt, pr. større geografiske område. Sammenslutningen eller den deraf hertil udpegede instans meddeler denne oplysning til samtlige producenter. En eventuel fremrykning af høsttidspunktet skal begrundes, navnlig ud fra overensstemmelsen med de udførte refraktometriske målinger, der i så fald skal være genstand for en daglig registrering i dyrkningsloggen.«

Denne tilføjelse sigter på at give en nøjagtig definition af datoen for høststart, det vil sige så tæt på frugtens modenhed som muligt, under iagttagelse af de mulige variationer mellem operatørernes situationer. Fastsættelsen af datoen for høststart er således baseret på den empiriske kendsgerning, at der er et ufravigeligt tidsrum på 145 dage mellem den fulde blomstring og høststarten.

Skønt datoerne for effektiv modenhed dækker hovedparten af situationerne, kan de ikke desto mindre variere en smule alt efter undersorten, frugthavens eksponering, jordens beskaffenhed, den pleje, træerne har modtaget, og, i sjældne tilfælde, forholdene i det pågældende år.

En producent, der beslutter at begynde at høste inden den af sammenslutningen offentliggjorte dato, skal derfor gemme bevis for de dagligt udførte refraktometriske målinger, som ligger til grund for denne beslutning.

— Krav på tørringsstadet

Bestemmelserne vedrørende overholdelsen af de almene hygiejneregler udgår, da de henviser til »forskrifterne i den franske Forbrugerlovgivning« og følgelig til almene forskrifter.

Formuleringen af varigheden af blommernes lagring efter høsten ændres: Fristen på »72 timer i et normalt år« erstattes af en frist, der ikke »strækker sig ud over den 2. dag efter høsten (D+2).« Lagring ved kølige temperaturer er et alternativ, der gør det muligt at fravige denne regel.

Denne ændring har til formål at lette kontrollen, da den fjerner enhver fortolkning af begrebet »normalt år« og fastsætter en mere præcis lagringstid end fristen på 72 timer, hvis udgangspunkt ikke var klart.

Hvad angår tørringen, erstattes sætningen i den registrerede varespecifikation om, at »restvandindholdet ikke overskrider 23 %« med »et vandindhold på mindre end eller lig med 35 %, som tillader en lang lagring alt efter det anvendte anlæg til opbevaring.« Sætningen »Undtagelsesvis opnås produktet kaldet »Pruneau d'Agen mi-cuit« ved at bringe restvandindholdet ned på mellem 30 og 35 % ved en simpel tørring« udgår.

Denne formulering sigter på at fastsætte en enkelt øvre grænse for restvandindholdet uanset sveskernes kategori. Vandindholdet på 23 % i den registrerede varespecifikation var således blevet defineret for at tillade opbevaring af sveskerne ved rumtemperatur. Betingelserne ved opbevaring ved temperaturer under frysepunktet gør det imidlertid muligt at reducere tørringsgraden til 35 % vand.

— Krav på forarbejdningsstadet

Den registrerede specifikation begrænser sig til elementer vedrørende beskrivelsen af produktet (antal frugter mindre end eller lig med 77 pr. 500 g og maksimalt vandindhold på 35 %) og til henvisninger til almene forskrifter (den interministerielle afgørelse af 28. august 1972, ECE/FN-standarden DF-07, fødevarelovgivningen).

Denne del erstattes derfor fuldstændigt af ændringer, som går ud på at beskrive kravene til forarbejdningsstadet mere udførligt. Disse ændringer formaliserer operatørernes praksis og knowhow.

Hvad angår størrelsessorteringen, anføres det således, at den finder sted efter tørringen. De mindste svesker er udelukket fra BGB, de øvrige er, alt efter deres størrelse, beregnet til at blive spisesvesker eller svesker beregnet til videreforarbejdning. Afsnittet affattes således:

»— Størrelsessortering

Efter tørringen sorteres partierne efter størrelse. Kategorien af en palleboks efter størrelsessortering defineres ved, efter prøveudtagning, at måle antallet af frugter pr. 500 gram udtrykt i trin af 2 (for eksempel 40, 42, 44 osv.).

For »Pruneaux d’Agen« beregnet til videreforarbejdning er grænsen for de anvendelige størrelser højst 98 frugt pr. 500 g ved et vandindhold på 21 % ved tælling i trin af 2. De mindste svesker er udelukket fra BGB.«

Der tilføjes ligeledes et afsnit vedrørende operationen til blanding af størrelser, som er et af de mere tekniske elementer i processen til forarbejdning af »Pruneaux d'Agen.« Denne operation har til formål at foregribe virkningerne af en rehydrering på sveskernes størrelser og at overholde reglen om størrelseshomogenitet, der er fastsat for emballeringen. Dette afsnit lyder således:

»For »Pruneaux d'Agen« til spisebrug iværksættes der inden rehydrering en blanding af forskellige størrelser udtaget fra beholdningen af råmaterialer. Dette har til formål at foregribe virkningerne af en rehydrering til et vandindhold på 35 % på sveskernes størrelser og at overholde reglen om størrelseshomogenitet, der er fastsat i afsnittet om emballering. Den efterstræbte størrelse er den kommercielle størrelse baseret på en skala i trin af 5 pr. 500 g frugter ved et vandindhold på 35 % indtil størrelse 33 (de største), og derefter i trin af 11 indtil størrelse 66 (de mindste, der er tilladt i BGB).«

Hvad angår kvalitetssorteringen af sveskerne, er elementerne vedrørende manglerne samlet i dette afsnit og adskilt efter art: meget alvorlige mangler, alvorlige mangler, kosmetiske mangler. I specifikationen fremlægges denne bestemmelse således:

»— Kvalitetssortering:

Alle svesker med meget alvorlige mangler er udelukket fra BGB. Følgende betragtes som meget alvorlige mangler:

— Tilstedeværelsen af skimmel, råd, levende eller døde insekter, levende mider, fremmedlegemer

— frugter, der udviser en modningsfejl eller en næringsfejl (kaldet »umodne«), eller som er snavsede, helt maste, karamelliserede eller angrebet af svampen Monilinia.

Hele eller udstenede »Pruneaux d'Agen« til spisebrug må maksimalt udvise 5 % alvorlige mangler.

Som alvorlige mangler betragtes navnlig forandringer af frugtkødet forårsaget af parasitter eller fermentering eller omfattende forandringer af skindet (der påvirker frugtkødet eller ej) på en overflade større end en sekstendedel af sveskens synlige overflade.

»Pruneaux d'Agen«, der er beregnet til videreforarbejdning, kan have visse kosmetiske mangler, der ikke påvirker frugtkødets kvalitet. De er mindst delvist intakte.«

Hvad angår rehydreringen, indføres der er afsnit vedrørende denne uomgængelige etape i sveskernes fremstilling, som fastsætter grænsen for rehydrering af sveskerne, over hvilken de mister denne betegnelse. Bestemmelsen lyder således:

»— Rehydrering

Med undtagelse af halvtørre svesker og i givet fald sønderdelte svesker, rehydreres »Pruneaux d'Agen« ved hjælp af vand eller damp.

Efter rehydrering er grænsen for størrelsen af partierne af hele eller udstenede »Pruneaux d’Agen« fastsat til højst 66 frugter pr. 500 g ved et vandindhold på 35 %. Vandindholdet overskrider ikke 35 %.«

Bestemmelserne vedrørende udsteningen, tolerancen for sten eller dele af sten, der fremgår af den i specifikationen anførte ECE-FN-standard, er formuleret som følger:

»— Udstening

Denne operation er valgfri. Den går ud på at fjerne kernen ved hjælp af mekaniske eller manuelle midler.

Udsteningen kan enten udføres af forarbejdningsvirksomheden i dennes egne anlæg eller af en eller flere underleverandører, der er identificeret af sammenslutningen. I tilfælde af underleverance er der fastsat særlige regler i kapitel 4.2.

Tolerancerne for sten eller dele af sten er begrænset til 2 vægtprocent af mængden i en og samme emballage.«

Et afsnit om lagringen af halvtørre svesker er formuleret således:

»— Lagring af halvtørre svesker

De halvtørre svesker kan opbevares ved temperaturer under frysepunktet.

For at bevare produktets organoleptiske egenskaber bedst muligt gennemføres genopvarmningen til en positiv temperatur uden anvendelse af nogen varmeaccelererende metode.«

Dette sigter på at forlænge markedsføringen af halvtørre svesker ved at indføre et trin til lagring ved temperaturer under frysepunktet.

Der tilføjes en bestemmelse vedrørende sønderdelingen af sveskerne. Denne operation har til hensigt at sikre sig, at svesker beregnet til videreforarbejdning ikke genfindes på markedet for spisesvesker, ved at indføre en forandring af svesken, så den ikke længere kan forelægges direkte for forbrugeren. Denne bestemmelse er formuleret således:

»— Sønderdeling

De »Pruneaux d'Agen«, der er beregnet til videreforarbejdning, gennemgår en sønderdeling, inden de sendes til en anden videreforarbejdningsvirksomhed.

Sønderdelingen er en fysisk operation, der udføres på frugterne i et parti svesker, som er beregnede til videreforarbejdning, og som forhindrer, at de kan forelægges for slutforbrugeren. Denne operation medfører en irreversibel forandring af frugtens form, tekstur eller struktur.«

Vedrørende emballeringen defineres reglen om størrelseshomogenitet således:

»— Emballering af »Pruneaux d'Agen« til spisebrug

Indholdet af en emballage eller et parti emballager af »Pruneaux d'Agen« til spisebrug med samme betegnelse skal være homogent, navnlig hvad angår kvaliteten, udseendet og størrelsen.

Vedrørende størrelseshomogeniteten:

De emballerede svesker skal have en tilnærmelsesvis ensartet størrelse. Afvigelsen i gennemsnitsstørrelse mellem pallebokse med råmaterialer, der indarbejdes i fremstillingen af samme parti, må ikke overskride 16 point. Eksempel: interval fra 44 til og med 60 eller fra 46 til og med 62, osv.

Vedrørende kvaliteten og udseendet:

Hele eller udstenede »Pruneaux d'Agen« er kødfulde med foldet skind, der hverken er sprængt eller revnet undtagen i givet fald af perforeringer som følge af udsteningen, og de er frie for karamellisering.

Det tolereres, at højst 10 % af frugterne ikke overholder samtlige ovenstående kriterier. Procentdelen af frugter, der er ramt af alvorlige mangler, må dog ikke overstige 5 %. Det godtages ingen tolerance for meget alvorlige mangler.«

Der indføres et afsnit om stabiliseringen, idet dette trin er uundværligt for opbevaringen af rehydrerede svesker. Dette afsnit er formuleret således:

»— Stabilisering

Når de rehydreres, mister sveskerne deres lagringsegenskaber og skal stabiliseres. De færdige produkter kan enten stabiliseres ved tilsætning af et konserveringsmiddel inden emballeringen eller ved pasteurisering af det emballerede produkt.«

Samtlige ændringer stiler mod at garantere opretholdelsen af den beskyttede geografiske betegnelses kendetegn.

5.5. Afsnittet »Mærkning«

Afsnittet: »De på emballagen anførte definitioner er som følger: »Pruneaux d'Agen« eller »Pruneaux d'Agen mi-cuits«. Mærkningen skal desuden overholde de gældende forskrifter« ændres til:

»De på emballagen anførte påskrifter er som følger:

— »Pruneaux d'Agen«, i givet fald suppleret med påskriften »mi-cuits«,

— Yderligere påskrifter ud over de lovpligtige påskrifter: »— Udelukkende for spisesvesker — Størrelse, udtrykt som den relevante betegnelse ledsaget eller ej af det minimale og maksimale antal frugter pr. 500 gram på følgende form: »x/y frugter pr. 500 g«: — : »Super Géants« (Superkæmpestore) : antal pr. 500 g mindre end eller lig med 33 — : »Géants« (Kæmpestore) : 33/44 — : »Très gros« (Meget store) : 44/55 — : »Gros« (Store) : 55/66 — Maksimalt vandindhold udtrykt i procenter — enten med en af følgende påskrifter: — »Maksimalt vandindhold 26 %« (vandindhold på mindre end eller lig med 26 %) — »Maksimalt vandindhold 29 %« (vandindhold på mellem 26 % og et maksimum på 29 %) — »Maksimalt vandindhold 35 %« (vandindhold på mellem 29 % og et maksimum på 35 %) — eller ved angivelse af det nøjagtige vandindhold på emballeringstidspunktet.« »— For alle »Pruneaux d’Agen« — Tydelig identifikation af en sælger, der er etableret i Den Europæiske Union, og, såfremt denne ikke er forarbejdningsvirksomheden, en kode, der muliggør en direkte identifikation af forarbejdningsvirksomheden, som har stået for den endelige emballering af produktet til salg, — Såfremt forarbejdningsvirksomhedens navn ikke fremgår tydeligt af emballagen, angives: Overholder varespecifikationen for den beskyttede geografiske betegnelse »Pruneaux d'Agen« BP 130 — 47303 VILLENEUVE SUR LOT CEDEX — Varepartiets produktionsnummer — »Pruneaux d'Agen« må ikke udbydes til offentligheden, sendes, udbydes til salg eller sælges, uden at betegnelsen »Pruneaux d'Agen« fremgår af alle reklamer, brochurer, etiketter, fakturaer og beholdere. — Dokumenter, der henviser til svesker forbeholdt videreforarbejdning, skal tydeligt bære ordet »déstructurés« (sønderdelte) ved siden af »Pruneaux d'Agen«, når de ledsager forsendelsen til en anden videreforabejdningsvirksomhed.««

Disse ændringer tilsigter at informere forbrugeren bedre om kendetegnene ved de markedsførte »Pruneaux d'Agen« og at lette den opadgående sporbarhed i tilfælde af reklamation.

5.6. Afsnittet »Andet«

— Strømlining af varespecifikationen

Varespecifikationen er genstand for en lang række formelle ændringer (flytning, sammenlægning af afsnit, omskrivning af tilknytningen til oprindelsesområdet, hvorved det geografiske områdes egenart tydeliggøres, produktets egenart og årsagssammenhængen, sletning af bilag, som ikke udgør begrænsende bestemmelser), som ikke har nogen indflydelse på de gældende bestemmelser i varespecifikationen.

— Medlemsstatens ansvarlige myndighed

Kontaktoplysningerne på »Institut national de la qualité et de l'origine« (INAO) (Det nationale institut for kvalitet og oprindelse) tilføjes som medlemsstatens ansvarlige myndighed i henhold til forordning (EU) nr. 1151/2012.

— Ansøgende sammenslutning

Den ansøgende sammenslutnings kontaktoplysninger ajourføres, da de har ændret sig.

— Produkttype

Henvisningen til produktklassen ændres for at opfylde kravene i bilag XI til gennemførelsesforordningen (EU) nr. 668/2014.

— Geografisk område

Det geografiske områdes afgrænsninger ændres ikke. De indførte ændringer er rent formelle: kortet og listen over kantoner erstattes af en mere præcis liste over kommuner.

Kravet til emballering i det geografiske område er allerede indeholdt i den registrerede varespecifikation. Det tilføjes, at udsteningsvirksomhederne ligeledes skal ligge i det geografiske område. Der er tale om en præcisering, i og med at alle operationerne frem til emballeringen, foretages i det geografiske område. Kravet om emballering af spisesvesker i det geografiske område gælder ikke for svesker beregnet til videreforarbejdning. Varespecifikationen suppleres desuden med de nødvendige dokumentationselementer. Bestemmelsen er formuleret således:

»Emballeringen i det geografiske område er uomgængelig for opretholdelsen af egenskaberne af »Pruneaux d'Agen« til spisebrug. Når de rehydreres eller, for hvad angår halvtørre svesker, blot tørres, mister sveskerne deres lagringsegenskaber og skal stabiliseres. De emballeres derfor løbende og pasteuriseres dernæst i slutemballagen. Disse operationer foregår efter hinanden og er en del af processen til fremstilling af »Pruneaux d'Agen.« Pasteuriseringen, som er den mest udbredte behandling til stabilisering af de færdige produkter, kan således kun udføres på de hermetisk lukkede slutemballager. Visse operationer, der er afgørende for produkternes fremtræden, gør endvidere behandlingen af partierne og deres emballering uadskillelige. Det er for eksempel tilfældet for reglen om størrelseshomogenitet, hvis overholdelse kræver en særlig behandling af produktet inden rehydrering og under emballeringen. Desuden letter emballeringen i det geografiske område produkternes sporbarhed og kontrol.«

Kontrolinstans

Kontrolorganets kontaktoplysninger erstattes af den kompetente kontrolmyndigheds kontaktoplysninger. Denne ændring har til formål at undgå, at varespecifikationen skal ændres, hvis der skiftes kontrolorgan.

Krav i de nationale bestemmelser

»Kravene i de nationale bestemmelser« fremlægges i form af en tabel, der sammenfatter de vigtigste punkter, der skal kontrolleres, i varespecifikationen, og hvordan de skal vurderes. Denne tilføjelse tilsigter at lette kontrollen.

ENHEDSDOKUMENT

»Pruneaux d'Agen«

EU-nr.: PGI-FR-0149-AM01 — 18.5.2017

BOB ( ) BGB ( X )

1. Betegnelse

»Pruneaux d'Agen«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Pruneaux d'Agen« (Agen-svesker) opnås ved tørring (efterfulgt eller ej af rehydrering) af Ente-blommer, som er høstet ved optimal modenhed, uden tilsætning af sødende stoffer. De har æggeform, en mørkebrun til sort farve og et skinnende udseende. De har en blød tekstur og brun-gult til gul-gyldent frugtkød uden karamellisering.

»Pruneaux d'Agen«, der er opnået ved afbrydelse af tørringen, så snart frugtens vandindhold er reduceret til mellem 30 og 35 % og uden efterfølgende rehydrering, kan markedsføres med påskriften »mi-cuits« (halvtørre).

»Pruneaux d'Agen« kan sælges hele, udstenede eller sønderdelte.

»Pruneaux d'Agen« til spisebrug sælges hele eller udstenede og har en størrelse svarende til højst 66 frugter pr. 500 gram ved et vandindhold på 35 %. For udstenede svesker måles størrelsen inden fjernelse af kernen.

De præsenteres i homogene størrelser. De er kødfulde med foldet skind, der hverken er sprængt eller revnet (undtagen perforeringer som følge af udsteningen). De omfatter mindre end 10 vægtprocent svesker med mangler, hvoraf mindre end 5 vægtprocent med alvorlige mangler og ingen med meget alvorlige mangler.

»Pruneaux d'Agen«, der er beregnet til videreforarbejdning i landbrugsfødevaresektoren, har en størrelse svarende til højst 98 frugter pr. 500 gram betragtet i ikke-rehydreret tilstand ved et vandindhold på 21 %. De udviser ingen meget alvorlige mangler og er mindst delvist intakte. De gennemgår en sønderdeling, inden de sendes til en anden videreforarbejdningsvirksomhed. Disse svesker er ikke beregnet til salg til slutforbrugeren.

Følgende betragtes som meget alvorlige mangler:

— Tilstedeværelsen af skimmel, råd, levende eller døde insekter, levende mider, fremmedlegemer

— frugter, der udviser en modningsfejl eller en næringsfejl (kaldet »umodne«), eller som er snavsede, helt maste, karamelliserede eller angrebet af svampen Monilinia.

»Pruneaux d'Agen« blandes aldrig med svesker af anden oprindelse eller andre sorter.

3.3. Foder (kun for produkter af animalsk oprindelse) og råvarer (kun for forarbejdede produkter)

»Pruneaux d'Agen« opnås ud fra Ente-blommer, der produceres og høstes i det geografiske område, hvor klima- og jordbundsforholdene er gunstige for produktionen af store, meget søde blommer.

I denne zone er klimaet velegnet for Ente-blommetræet, hvilket giver blommerne en særlig balance mellem sødme og surhed og skind med en særlig blødhed og finhed.

3.4. Specifikke etaper af produktionen, som skal finde sted i det afgrænsede geografiske område

Produktionen og tørringen af blommerne, forarbejdningen og udsteningen af sveskerne skal finde sted i det geografiske område svarende til BGB.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen i det geografiske område er uomgængelig for opretholdelsen af egenskaberne af »Pruneaux d'Agen« til spisebrug. Når de rehydreres eller, for hvad angår halvtørre svesker, blot tørres, mister sveskerne deres lagringsegenskaber og skal stabiliseres. De emballeres derfor løbende og pasteuriseres dernæst i den hermetisk lukkede slutemballage. Disse operationer foregår efter hinanden og er en integreret del af fremstillingsprocessen, hvilket desuden letter produkternes sporbarhed og kontrol.

Visse operationer, der er afgørende for produkternes fremtræden, gør endvidere behandlingen af partierne og deres emballering uadskillelige. Det er for eksempel tilfældet for reglen om størrelseshomogenitet, hvis overholdelse kræver en særlig behandling af produktet inden rehydrering og under emballeringen.

»Pruneaux d'Agen«, der er beregnet til videreforarbejdning, er ikke underlagt kravet om emballering i det geografiske område.

3.6. Særlige regler for mærkning af det produkt, som betegnelsen henviser til

De på emballagen anførte påskrifter er som følger:

— »Pruneaux d'Agen«, i givet fald suppleret med påskriften »mi-cuits« (halvtørre)

— Udelukkende for spisesvesker — Størrelse, udtrykt som den relevante betegnelse ledsaget eller ej af det minimale og maksimale antal frugter pr. 500 gram på følgende form: »x/y frugter pr. 500 g«: — : »Super Géants« (Superkæmpestore) : antal pr. 500 g mindre end eller lig med 33 — : »Géants« (Kæmpestore) : antal pr. 500 g på mellem 33 og 44 — : »Très gros« (Meget store) : antal pr. 500 g på mellem 44 og 55 — : »Gros« (Store) : antal pr. 500 g på mellem 55 og 66 55/66 — Maksimalt vandindhold udtrykt i procenter — enten med en af følgende påskrifter: — »Vandindhold højst 26 %« (vandindhold på mindre end eller lig med 26 %) — »Vandindhold højst 29 %« (vandindhold på mellem 26 % og et maksimum på 29 %) — »Vandindhold højst 35 %« (vandindhold på mellem 29 % og et maksimum på 35 %) — eller ved angivelse af det nøjagtige vandindhold på emballeringstidspunktet.

— For alle »Pruneaux d’Agen« — Tydelig identifikation af en sælger, der er etableret i Den Europæiske Union, og, såfremt denne ikke er forarbejdningsvirksomheden, en kode, der muliggør en direkte identifikation af forarbejdningsvirksomheden, som har stået for den endelige emballering af produktet til salg — Såfremt forarbejdningsvirksomhedens navn ikke fremgår tydeligt af emballagen, angives: Overholder varespecifikationen for den beskyttede geografiske betegnelse »Pruneaux d'Agen« BP 130 — 47303 Villeneuve-sur-Lot CEDEX — Varepartiets produktionsnummer.

— »Pruneaux d'Agen« må ikke udbydes til offentligheden, sendes, udbydes til salg eller sælges, uden at betegnelsen »Pruneaux d'Agen« fremgår af alle reklamer, brochurer, etiketter, fakturaer og beholdere.

— Dokumenter, der henviser til svesker bestemt til videreforarbejdning, skal tydeligt bære ordet »déstructurés« (sønderdelte) ved siden af »Pruneaux d'Agen«, når de ledsager forsendelsen til en anden videreforarbejdningsvirksomhed.

4. Kort angivelse af det geografiske områdes afgrænsning

Det geografiske område for »Pruneaux d'Agen« BGB indbefatter alle kommuner, der tilhører følgende kantoner:

departementet Dordogne: Beaumont, Belvès, Bergerac, Domme, Eymet, Issigeac, La Force, Le Bugue, Le Buisson-de-Cadouin, Monpazier, Montpon Ménestérol, Sigoulès, Velines, Villefranche-de-Lonchat, Villefranche-du-Périgord.

departementet Gers: Condom, Eauze, Fleurance, Jegun, Lectoure, Mauvezin, Miradoux, Montréal, Saint-Clar, Valence-sur-Baïse, Vic-Fezensac.

departementet Gironde: Auros, Branne, Carbon-Blanc, Castillon-La-Bataille, Cenon, Créon, La Réole, Lussac, Monségur, Pellegrue, Pujols, Sauveterre-de-Guyenne, Sainte-Foy-La-Grande.

departementet Lot: Bretenoux, Castelnau-Montratier, Catus, Cazals, Figeac, Gourdon, Lacapelle Marival, Lalbenque, Livernon, Luzech, Montcuq, Puy l'Evêque, Saint-Céré, Saint-Germain-du-Bel-Air, Salviac.

departementet Lot-et-Garonne: Hele departementet på nær Houeillès-kantonen.

departementet Tarn-et-Garonne-departementet: Hele departementet på nær kantonerne Caylus, Saint-Antonin-Noble-Val, Villebrumier.

5. Tilknytning til det geografiske område

Det geografiske områdes egenart

Beliggende i Sydvestfrankrig strækker det geografiske område for »Pruneaux d’Agen« BGB sig omkring byen Agen, som siden det 18. århundrede har været udskibningshavn for de på egnen producerede svesker, og som har givet sit navn til denne produktion.

Det geografiske område svarer til det traditionelle dyrkningsområde for Ente-blommetræet, hvis frugthaver hovedsagelig ligger på bakkeskrænterne i denne zone, der består af et højt plateau gennemskåret af vandløb, som løber ud i Garonne-floden. Egnen er kendetegnet ved hovedsagelig ler- og kalkholdige jorde. Blommetræer kan nemlig ikke tåle fugtig jordbund og foretrækker gennemtrængelige og kølige jorde.

Produktionsområdet ligger i en klimatisk overgangszone mellem indvirkningen fra Middelhavet og Atlanterhavet og er kendetegnet ved en regnmængde, der fordeler sig over hele året. Hvad angår temperaturerne, er vinteren kold, foråret ganske varmt, med meget lidt frost, og sommeren varm med nætter, der afkøles af tordenbyger.

Produktionen af »Pruneaux d'Agen« udvikler sig først rigtigt i det 18. århundrede. Dels breder Ente-blommetræerne sig på bakkeskrænterne, idet denne sort udviser en exceptionel egnethed til tørring og derfor fortrænger de øvrige sorter. Dels finder teknikken med skiftevis soltørring og tørring i brødovn for at afslutte tørringen af sveskerne større og større udbredelse.

Og endelig bliver »Pruneaux d'Agen« hurtigt genstand for en omfattende handel takket være deres næringsværdi, deres lange holdbarhed og at de er lette at transportere. De første reguleringer af blommemarkedet indføres i visse af egnens købstæder, hvilket viser produktionens betydning for den regionale økonomi.

Dyrkningen af blommetræer udvikler sig igennem det 19. århundrede, såvel som anvendelsen af særligt fremstillede ovne til tørring af blommerne. Samtidig opnår »Pruneaux d'Agen« en verdensomspændende berømmelse, hvorom vidner Lev Tolstojs værk »Ivan Iljitjs død«, 1886, kapitel X:

»Tilbød man ham svesker at spise, begyndte han straks at tale om dem, han spiste i sin barndom, sorte og rynkede Agen-svesker med en særlig smag, der fyldte munden med mundvand, selv når kun stenen var tilbage.«

I 1894 tælles der alene i Lot et Garonne-departementet fem millioner blommetræer i produktion og en million unge træer. Nabodepartementerne Gers, Tarn et Garonne, Lot, Dordogne og Gironde er ligeledes produktionsområder.

I første halvdel af det 20. århundrede medfører konkurrencen fra nye produktionslande og 1. verdenskrigs konsekvenser for landbobefolkningen et kraftigt fald i produktionen af »Pruneaux d'Agen.«

Efter 2. verdenskrig betyder opsvinget i den franske produktion plantning af moderne frugthaver med nye forædlede sorter fra familien af Ente-blommer. Det tekniske udstyr udvikler sig også, for eksempel med indførelsen af tørretunneler. Knowhow forbliver dog det essentielle element i denne produktion: beherskelsen af beskæringen, høst ved optimal modenhed, styring af tørringen af blommerne for at opnå det nødvendige vandindhold uden at udtørre frugterne.

For at opnå flotte blommer beskæres blommetræerne hvert år (frugtbæringsbeskæring). Beskæringen tillader også solen at trænge bedre igennem træet og modne frugterne på samme tid med en god sundhedstilstand. Den reducerer også antallet og frugter og fremmer en mere homogen produktion, en bedre kvalitet (større frugter) og et større udbytte.

Høsten finder sted, når blommen når fuldstændig modenhed, og frugterne begynder at falde naturligt af træet, eller når træet rystes let. Nu til dags anvendes der også en anden teknik til at bestemme det rigtige høsttidspunkt: Der opsamles nogle dråber saft i et apparat kaldet et refraktometer. Dette apparat bestemmer blommens sukkerindhold.

Samtidig udvikler forarbejdningsvirksomhederne rehydrerings- og konserveringsteknikkerne, så produktet kan fremstå »klar til brug«, skønt »Pruneaux d'Agen« stadig traditionelt sælges »tørre« til forbrugerne, som derefter selv rehydrerer dem. Det drejer sig om at mørne sveskekødet uden at »udvande« smagen. Metoden, varigheden og temperaturen er nogle af de faktorer, der sætter forarbejdningsvirksomhederne i stand til at fremstille en sveske, der bevarer hele sin aroma, samtidig med at dens kød bliver blødere.

Endelig fremstiller de lokale levnedsmiddelhåndværk konfekturevarer eller fødevarepræparater ud fra »Pruneaux d'Agen«, som er gunstige for produktets image, hvilket udgør en afsætning for de mindste frugter og frugter, som på grund visse kosmetiske mangler vanskeligt lader sig markedsføre som spisesvesker.

Produktets egenart

»Pruneaux d'Agen« er kendetegnet ved en blød tekstur og brun-gult til gul-gyldent frugtkød uden karamellisering og fremstår skinnende og ikke klæbrige.

»Pruneaux d'Agen« til spisebrug adskiller sig også ved deres størrelse.

De har et omdømme, der går langt tilbage i tiden.

Årsagssammenhæng

Årsagssammenhængen er baseret på kvaliteten og omdømmet af »Pruneaux d'Agen.«

Det geografiske områdes klima- og jordbundsforhold er gunstige for produktionen af store, meget søde blommer, som kræves for at producere »Pruneaux d'Agen.«

Området er yderst velegnet til dyrkning af Ente-blommetræet. Det udvikler sig optimalt på de ler- og kalkholdige jorde, der er gunstige for træets vækst. Det nyder desuden godt af et velegnet klima, med tilstrækkelig megen kulde om vinteren, mindst mulig frost om foråret, når frugterne dannes, og en vekslen mellem varme dage og kølige nætter om sommeren, som giver blommerne en særlig balance mellem sukker og surhed, og som giver skindet en særlig blødhed og finhed.

Disse naturlige forhold i kombination med producenternes knowhow, navnlig hvad angår beskæringen af træerne og frugternes modenhed ved høsten, gør det muligt at producere store, meget søde blommer, der gør »Pruneaux d'Agen« til noget særligt.

Den efterfølgende tørring er et afgørende element for kvaliteten af »Pruneaux d'Agen«, som involverer tørringsvirksomhedernes særlige knowhow, idet de skal beherske kunsten at opnå det ønskede vandindhold alt efter kvaliteten af de friske blommer. Der opnås således svesker med brun-gult til gul-gyldent frugtkød uden karamellisering.

Endelig har forarbejdningsvirksomhederne udviklet rehydreringsteknikker, som gør det muligt at tilbyde en sveske med en blød tekstur, der fremstår skinnende og ikke klæbrig.

Takket være deres næringsværdi, deres lange holdbarhed og at de er lette at transportere har »Pruneaux d'Agen« nydt et godt internationalt omdømme siden slutningen af det 18. århundrede.

Markedsføringen af »Pruneaux d'Agen« ledsages af flere lokale arrangementer, som bidrager til produktets omdømme. Der kan blandt andet nævnes »Pruneau Show« i Agen eller festivalen i Saint-Aubin (47) i hjertet af produktionsområdet, som konkretiserer produktets tilknytning til egnen.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://extranet.inao.gouv.fr/fichier/3-20171106CDCIGPPruneauxdAgenrevu-nelleversion.pdf